MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS)

2002/0187 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS)

1. SAGSFORLØB

Fremsendelse af forslaget til Rådet og Europa-Parlamentet (KOM(2002) 425 endelig 2002/0187 (COD) i henhold til EF-traktatens artikel 157, stk. 3: // 26. juli 2002

Udtalelse fra det Europæiske Økonomiske og Sociale Udvalg: // 24. oktober 2002

Udtalelse fra Regionsudvalget: // 12. februar 2003

Europa-Parlamentets udtalelse ved førstebehandlingen: // 12. februar 2003

Fremsendelse af ændret forslag: // 7. april 2003

Vedtagelse af den fælles holdning (ved enstemmighed): // 26.maj 2003

2. FORMÅLET MED KOMMISSIONENS FORSLAG

Modinis-programmet har til formål at skabe et retsgrundlag for et fortsat tilsyn med handlingsplanen eEurope 2005 og for formidling af bedste praksis. Herudover giver beslutningsforslaget mulighed for at iværksætte forberedende foranstaltninger med henblik på etablering af agenturet for net- og informationssikkerhed.

3. BEMÆRKNINGER TIL DEN FÆLLES HOLDNING

Rådets fælles holdning (der er vedtaget enstemmigt) indeholder en række ændringer i forhold til Kommissionens oprindelige forslag. Kommissionen kan acceptere alle disse ændringer, bortset fra Rådets ændring af artikel 4 vedrørende budgettet for programmet.

3.1. Bemærkninger til betragtningerne i den fælles holdning

Kommissionen accepterer alle Rådets ændringsforslag til betragtningerne, som den anser for fornuftige præciseringer af (eller tilføjelser til) Kommissionens forslag. Desuden har en række ændringer at gøre med indholdet af forskellige rådsresolutioner og parlamentsbeslutninger, der er blevet vedtaget, efter at Kommissionen forelagde sit forslag.

Betragtning 1: En redaktionel ændring, der består i at ordlyden "Europa skulle blive" erstattes af "Den Europæiske Union skal gøres til". Kommissionen kan acceptere denne ændring.

Betragtning 3: Rådet har tilføjet en henvisning til Det Europæiske Råds møde i Sevilla ved i slutningen af betragtningen at indsætte følgende: "...og Det Europæiske Råd i Sevilla godkendte handlingsplanens generelle mål". Der er tale om en ajourføring af den oprindelige tekst, der blev udarbejdet før topmødet i Sevilla. Ændringen kan derfor accepteres.

Betragtning 6: Rådet har tilføjet en henvisning til en senere rådsresolution om en europæisk strategi for udvikling af en kultur for net- og informationssikkerhed af 18. februar 2003. I denne betragtning har Rådet også indarbejdet et ændringsforslag fra Europa-Parlamentet, der går ud på at tilføje en henvisning til Europa-Parlamentets beslutning om net- og informationssikkerhed af 22. oktober 2002. Kommissionen tilslutter sig denne ændring af teksten.

Desuden har Rådet i slutningen af betragtningen erstattet formuleringen "oprettelse af en taskforce for internetsikkerhed" med ordlyden "oprettelse af den fremtidige europæiske struktur for net- og informationssikkerhedsspørgsmål". Der er tale om en ændring, der afspejler udviklingen i drøftelserne af Kommissionens forslag om et fremtidigt organ med ansvar for net- og informationssikkerhedsspørgsmål. Ændringen er således acceptabel.

Betragtning 6a: Med denne tilføjelse gentager Rådet henvisningen til resolutionen af 18. februar 2003 for at understrege behovet for at oprette et organ for net- og informationssikkerhed på europæisk plan. Kommissionen er fuldt ud enig i denne tilføjelse.

Betragtning 7: Rådet har accepteret Europa-Parlamentets ændringsforslag om at erstatte udtrykket "et todelt samfund" med udtrykket "udelukkelse fra informationssamfundet". Rådet og Kommissionen har også godkendt det ændringsforslag fra Europa-Parlamentet, der går ud på at tilføje et afsnit, hvori det fastslås at "Den Europæiske Unions og medlemsstaternes indsats i forbindelse med informationssamfundet har til formål yderligere at fremme deltagelsen af ugunstigt stillede grupper i informationssamfundet". Kommissionen tilslutter sig disse to ændringer af den oprindelige tekst.

Betragtning 8: Denne betragtning vedrører behovet for at etablere mekanismer for tilsyn og udveksling af bedste praksis, der sætter medlemsstaterne i stand til at sammenligne og analysere resultater og vurdere fremskridtene i forbindelse med eEurope-handlingsplanen. Rådet har ændret udtrykket "en ordning" til "mekanismer" og udeladt den anden del af afsnittet, der forklarede formålet med sådanne mekanismer. Ændringen forekommer snarest at være af redaktionel art, og derfor kan Kommissionen acceptere at lade sætningen "Gennem en sådan ordning ... informationssamfundsområdet" udgå.

Betragtning 9 og 10: Rådet har foretaget mindre ændringer i ordlyden, som Kommissionen kan acceptere.

Betragtning 11: Denne betragtning vedrører medlemsstaternes og Fællesskabets indsats med på bredbåndsområdet og foreslår, at Kommissionen tilskynder til udveksling af lokale og regionale erfaringer. Selv om Rådet er enig i, at bredbånd er et af emnerne for overvågning og udveksling af bedste praksis, mener det, at en specifik henvisning til de politiske mål for udbredelse af bredbåndsnet ikke hører hjemme i betragtningerne til beslutningen. Derfor udgår betragtning 11. Kommissionen kan acceptere denne ændring, da den er i overensstemmelse med målene for programmet, der er begrænset til at iværksætte mekanismer for analyse og udveksling af erfaringer på europæisk plan.

Betragtning 12 (ny): Rådet har tilføjet en ny betragtning, der handler om at etablere en mekanisme for strategiske drøftelser om de teknologiske, økonomiske og sociale aspekter af informationssamfundet. Kommissionen finder forslaget fornuftigt og kan derfor acceptere denne tilføjelse.

Betragtning 13 (tidligere 12): I slutningen af den oprindelige tekst har Rådet en præcisering af, hvilken rolle det fremtidige organ for net- og informationssikkerhed skal spille. Kommissionen kan acceptere denne tydeliggørelse.

Betragtning 13a (tidligere 13): Rådet har ladet denne betragtning udgå, da det ikke mener, at det er nødvendigt at henvise til rammerne for en europæisk politik om dette emne i betragtning af de igangværende drøftelser om et net- og informationssikkerhedsorgan. Kommissionen er enig i dette og accepterer derfor ændringen.

Betragtning 14 (ny): Denne betragtning er en reaktion på Europa-Parlamentets anmodning om at tilskynde tiltrædelseslandene, EØS-landene samt associeringslandene og Tyrkiet til at deltage i programmet. Kommissionen er enig i dette synspunkt og accepterer derfor ændringen.

3.2. Bemærkninger til artiklerne i den fælles holdning

Artikel 1 (beslutningens mål)

Artikel 1, litra a): Rådet har indføjet en henvisning til behovet for i videst mulig udstrækning at bruge officielle statistikker som kilde til de data, der indsamles i overvågningsprocessen. Dette er en udmærket tydeliggørelse, og Kommissionen er derfor enig i ændringen. I litra a) har Rådet desuden udeladt et indskud af mindre betydning.

Artikel 1, litra b): Rådet har tilføjet ordet lokalt, hvilket Kommissionen kan acceptere.

Artikel 1, litra c): Rådets ændring af dette led har til formål at oprette et organ for politiske drøftelser ("styringsgruppe") om de økonomiske og samfundsmæssige konsekvenser af informationssamfundet, der skal vurdere, hvilken strategisk retning eEurope 2005-handlingsplanen bør tage. Dette er et udmærket forslag, og Kommissionen tilslutter sig ændringen.

Artikel 1, litra d): Ændringen består i en ajourføring af ordlyden om sikkerhed i det oprindelige forslag. Den nye tekst fremhæver programmets mål som værende at "forberede oprettelsen af den fremtidige europæiske struktur for net- og informationssikkerhedsspørgsmål" i overensstemmelse med Rådets resolution og eEurope-handlingsplanen. Denne ændring stemmer overens med Kommissionens mål som beskrevet i forslaget om et agentur for net- og informationssikkerhed.

Rådet har også ændret den afsluttende bemærkning i artikel 1 en anelse med det formål udtrykkeligt at nævne forbindelsen mellem Modinis-aktiviteterne og målene for eEurope 2005-handlingsplanen. Kommissionen kan tilslutte sig denne ændring.

Artikel 2 (specifikke aktiviteter)

Rådets ændrede tekst kan accepteres. Overordnet set består ændringen i, at forskellige aktiviteter i det oprindelige forslag er omgrupperet, og at der er tilføjet henvisninger til de seneste officielle dokumenter (resolutioner).

Parallelt hermed har Rådet godkendt, at der oprettes to grupper vedrørende informationssamfundet, én gruppe bestående af økonomiske og sociale eksperter, der skal levere prospektive politikanalyser, og en eEurope-styringsgruppe, der skal udstikke strategiske retningslinjer for gennemførelsen af eEurope 2005-handlingsplanen. Kommissionen tilslutter sig Rådets udmærkede forslag.

Artikel 3

Her er der tale om mindre ændringer af redaktionel art. Kommissionen kan acceptere disse ændringer.

Artikel 4 (budget)

Rådet har nedsat budgettet for programmet fra 25 mio. EUR til 20 mio. EUR. Kommissionen fastholder sit oprindelige forslag.

Artikel 5 (forvaltningsudvalgets opgaver)

Bortset fra mindre ændringer af redaktionel art har Rådet tilføjet en ny bestemmelse, ifølge hvilken Kommissionen skal forelægge kriterierne for og indholdet af forslagsindkaldelser samt projekter, hvor Fællesskabets bidrag udgør mere end 250 000 EUR, for forvaltningsudvalget. Kommissionen kan acceptere denne ændring.

Artikel 7

Bortset fra mindre redaktionelle ændringer har Rådet tilføjet en bestemmelse om, at Kommissionen regelmæssigt skal underrette eEurope-styringsgruppen. Da denne tilføjelse er en direkte følge af oprettelsen af styringsgruppen, accepterer Kommissionen ændringen.

Artikel 7a

Denne artikel er tilføjet, fordi Rådet accepterede Europa-Parlamentets forslag om at give EØS-landene, tiltrædelseslandene samt andre ikkemedlemslande mulighed for at deltage i programmet. Kommissionen tilslutter sig denne ændring.

4. KONKLUSION

Det er Kommissionens opfattelse, at den fælles holdning ikke væsentligt ændrer fremgangsmåden i og formålet med Kommissionens forslag.

BILAG

Erklæring fra Kommissionen, der er knyttet som bilag til Rådets mødeprotokol

Kommissionen bekræfter, at den vil nedsætte en midlertidig tværfaglig arbejdsgruppe i nært samarbejde med og sammensat af repræsentanter for medlemsstaterne, som skal udføre det forberedende arbejde med henblik på oprettelse af et agentur for net- og informationssikkerhed. Gruppen skal påbegynde sit arbejde senest den 1. juli 2003 og afslutte det med udgangen af 2003, som er måldatoen for oprettelse af nævnte agentur.